“Verbly julle in die Here”…is dalk nie juis iets wat ’n mens dink gepas is in ’n tyd waar ons hartseer is en verlang na ’n geliefde wat ontslaap het nie. Filippense word die “vrolikste brief” in die Bybel genoem. Dit is die Blydskapsbrief, tog is dit vanuit die tronk geskryf! Die apostel Paulus sit in kettings vasgebind, in die donker, klam, ongemaklike tronksel … en hy skryf: “laat julle vriendelikheid aan alle mense bekend word.” Aangrypend!
Wanneer die Here se nabyheid vir jou ’n werklikheid is, wanneer jy dit deur sy Heilige Gees in jou hart ervaar, is daar drie gevolge. Die sekerheid dat die Here naby is:
“Wees oor niks besorg nie, maar laat julle begeertes in alles deur gebed en smeking met danksegging bekend word by God” (Filippense 4:6). Die Here is so naby aan my, dat ek al my begeertes aan Hom bekend kan maak. Biddend, smekend, dankend stort ek my hart uit voor Hom wat vir my sorg. Deur gebed maak Hy my gerus, want ek weet Hy is naby. Ek verbly my in die Here, nie deur stil te bly oor alles wat my hartseer maak nie. Ek verbly my en vind ’n rus van my sorge juis wanneer ek al my bekommernisse vir Hom gee. Dit vir Hom sê. My hulp van Hom afbid! Hy wat hier naby my is en met sy Gees in my is; Hy sal my help. Ek sal met Hom praat; tot Hom bid. Daarmee balsem ek die diep wonde wat die dood van ’n geliefde agterlaat.
Het jy al gesien en gehoor van gelowiges, wat te midde van ontsaglike hartseer en trauma, steeds staande bly? Hulle beleef ’n kalmte en ’n sterkte wat jou net laat dink: hoe is dit moontlik dat hulle dit op so manier kan hanteer? Dit is die vrede van God wat Hy in sy nabyheid bring. Dit is hoe dit lyk wanneer die Heilige Gees die hart en gedagtes van ’n mens toevou en veilig hou in Christus Jesus! Dit gaan die verstand absoluut te bowe!
Die blydskap in Filippense 4 is te hoog vir ons om te begryp. Veral in tye van rou en smart. Jy sal dit nooit, maar nooit in jouself vind nie. Jy sal dit nie kan bewerk nie. Hierdie blydskap en vrede lê buite ons. In ons Here Jesus Christus. In sý nabyheid. Hy wat naby my is, vertroos my. Hy wat naby is, verseker my dat Hy weer kom. Hy wat naby is verbly my. Die Here is naby, ook naby aan julle, liewe Christene, wat treur en verlang.